九日藥市作
作者：宋祁
朝代：宋

paragraphs: 陽九協嘉辰，斯人始多暇。
五藥會廣廛，遊肩鬧相駕。
靈品羅賈區，仙芬冒闉舍。
擷露來山阿，斸煙去巖罅。
載道雜提携，盈簷更薦藉。
乘時物無賤，投乏利能射。
饔苓互作主，參薺交相假。
曹植謹贋令，韓康無二價。
西南歲多癘，卑濕連春夏。
佳劑止刀圭，千金厚相謝。
刺史主求瘼，萬室繫吾化。
顧頼藥石功，捫襟重慚唶。